b'\n_START_ARTICLE_\nNamaz (islam)\n_START_PARAGRAPH_\nNamaz ili salat (arapski: \xd8\xb5\xd9\x84\xd9\x88\xd8\xa9) je islamska obredna molitva koja se sastoji od razli\xc4\x8ditih pokreta i polo\xc5\xbeaja tijela i pobo\xc5\xbenih u\xc4\x8denja, uklju\xc4\x8duju\xc4\x87i u\xc4\x8denje Kur\'ana. To je druga i osnovna prakti\xc4\x8dna du\xc5\xbenost islama. Namaz je farz, obveza strogo nare\xc4\x91ena od Alaha. Spomenut je na preko stotinu mjesta u Kuranu._NEWLINE_U hrvatskom jeziku se za ispunjavanje te obveze koristi rije\xc4\x8d "klanjanje". Stalno, redovno i na vrijeme klanjati ped propisanih dnevnih namaza (\xc4\x8diji su nazivi kod nas preuzeti iz turskog jezika): sabah, podne, ikindija, ak\xc5\xa1am i jacija namaz svaki dan obveza je svakog punoljetnog (u islamu se pod punoljetno\xc5\xa1\xc4\x87u podrazumijeva pubertet) muslimana i muslimanke, dok su mu\xc5\xa1karci petkom umjesto podne namaza du\xc5\xbeni u d\xc5\xbeamiji u d\xc5\xbeematu (zajedno) klanjati d\xc5\xbeuma namaz. Osim ovih obaveznih (farz) namaza, postoje i namazi koji nisu obavezni pojedincu, ve\xc4\x87 zajednici i kojih su izuzete \xc5\xbeene, a to su bajram namazi i d\xc5\xbeenaza namaz (koji se klanja kad netko umre), te dobrovoljni (nafila) namazi, koje vjernik klanja kada ima neku neostvarenu \xc5\xbeelju, dvoumicu, problem, ili jednostavno \xc5\xbeeli zadobiti Bo\xc5\xbeje zadovoljstvo. Namaz se mo\xc5\xbee klanjati sam ili u grupi, kod ku\xc4\x87e ili u d\xc5\xbeamiji ili na bilo kojem drugom \xc4\x8distom mjestu. Ako vjernik propusti neki namaz, postoji mogu\xc4\x87nost njegovog klanjanja u drugom namaskom vremenu, kao iskup, tzv. naklanjavanje.\n_START_SECTION_\nUvjeti za namaz\n_START_PARAGRAPH_\nUvjeti za namaz ili namaski \xc5\xa1arti su skup uvjeta koji vjernik mora ispuniti kako bi mogao pristupiti obavljanju namaza. Ti se uvjeti odnose na fizi\xc4\x8dku i psihi\xc4\x8dku spremnost vjernika. \xc5\xa0est osnovnih uvjeta za namaz su:\n_START_SECTION_\n\xc4\x8cisto\xc4\x87a\n_START_PARAGRAPH_\nPod \xc4\x8disto\xc4\x87om kao uvjetom za namaz se podrazumjeva da bude \xc4\x8disto tijelo, odje\xc4\x87a i mjesto gdje \xc4\x87e se namaz klanjati. Odje\xc4\x87a mora biti \xc4\x8dista ne\xc4\x8disto\xc4\x87a poput blata, ostataka od hrane i pi\xc4\x87a, urina, izmeta, sperme, krvi i drugih tjelesnih izlu\xc4\x8devina, te ne smije biti previ\xc5\xa1e o\xc5\xa1te\xc4\x87ena na mjestima koja mora pokrivati. Kako bi sa sigurno\xc5\xa1\xc4\x87u znali da im je odje\xc4\x87a \xc4\x8dista, vjernici \xc4\x8desto imaju posebno odijelo koje rabe za klanjanje, \xc5\xa1to nije obaveza. Mjesto gdje \xc4\x87e se klanjati tako\xc4\x91er mora biti \xc4\x8disto od navedenih ne\xc4\x8disto\xc4\x87a, pa vjernici uglavnom koriste molitvene prostirke - serd\xc5\xbeade, na mjestima gdje klanjaju. \xc4\x8cisto\xc4\x87a tijela se posti\xc5\xbee kupanjem, pranjem zuba, te ruku prije i nakon jela, pranjem poslije izvr\xc5\xa1avanja fiziolo\xc5\xa1kih potreba, sje\xc4\x8denjem nokata, te odstranjivanjem dlaka. Kako bi tijelo bilo \xc4\x8disto za namaz, potrebno je izvr\xc5\xa1iti i obredno pranje - abdest, \xc5\xa1to je drugi uvjet za namaz.\n_START_SECTION_\nPropisno odijevanje\n_START_PARAGRAPH_\nDa bi obavljali namaz, vjernici moraju biti pristojno odjeveni, kako bi i na taj na\xc4\x8din izrazili svoje po\xc5\xa1tovanje i poniznost pred Bogom. _NEWLINE_Mu\xc5\xa1karci trebaju biti pokriveni od iznad pupka do ispod koljena, a ako imaju i drugu odje\xc4\x87u da bude pristojna, dok je najpo\xc5\xbeeljnije pokriti cijelo tijelo osim glave, ruku do \xc5\xa1aka i nogu do \xc4\x8dlanaka. Mnogi muslimani nose i kape i druga pokrivala za glavu u namazu i svakodnevnom \xc5\xbeivotu. _NEWLINE_\xc5\xbdene trebaju biti potpuno pokrivene, uz izuzetak lica, \xc5\xa1aka i stopala. Osim u namazu, \xc5\xbeene bi i u svakodnevnom \xc5\xbeivotu trebale prakticirati ovakav na\xc4\x8din odijevanja, barem kada su na mjestima gdje su ljudi s kojima nisu u rodbinskim vezama. Ovakav islamski na\xc4\x8din \xc5\xbeenskog odijevanja naziva se hid\xc5\xbeab._NEWLINE_Avret je dio tijela koji muslimani moraju pokriti odje\xc4\x87om kako bi obavljali namaz i druge molitve, a od muslimana se tra\xc5\xbei da tako budu odjeveni i u svakodnevnom \xc5\xbeivotu, osobio \xc5\xbeene, dok bi mu\xc5\xa1karci trebali pokriti i vi\xc5\xa1e od svoga avreta. Obaveza pokrivanja tijela nastupa punoljetstvom u islamu odnosno pubertetom. Cilj obaveze pokrivanja tijela u islamu je \xc4\x8duvanje od grijeha, smirivanje strasti i ne\xc5\xbeeljenih pogleda. Ipak, islam se danas \xc4\x8desto susre\xc4\x87e sa optu\xc5\xbebama da je ovakva obaveza diskriminiraju\xc4\x87a za \xc5\xbeene.\n_START_SECTION_\nKibla\n_START_PARAGRAPH_\nKibla je Kaba u Meki, a to je mjesto prema kome se muslimani cijeloga svijeta moraju okretati prilikom obavljanja namaza. Za muslimane je Kaba najstarija i najsvetija d\xc5\xbeamija na svijetu, i zato je odabrana da bude Kibla. Dok je Meka jo\xc5\xa1 bila pod vla\xc5\xa1\xc4\x87u politeista za doba Muhameda, i ispunjena kipovima njihovih bo\xc5\xbeanstava, muslimani su se u namazu okretali prema Jeruzalemu. _NEWLINE_Ako niste sigurni gdje se Kaba to\xc4\x8dno nalazi i nemate koga pitati, ispravno je okrenuti se onamo gdje pretpostavljate da se nalazi. Nikako nije dobro klanjati prema slici \xc4\x8dovjeka ili \xc5\xbeivotinje. Tako\xc4\x91er, nikako nije dobro da bilo tko prolazi ili stoji ispred klanja\xc4\x8da. Ako je to neizbje\xc5\xbeno, npr. na trgu ili drugim javnim mjestima, osoba koja klanja du\xc5\xbena je ispred sebe zabosti u zemlju \xc5\xa1tap ili postaviti neki drugi predmet, \xc5\xa1to se naziva sutrah.\n_START_SECTION_\nIzvo\xc4\x91enje namaza\n_START_PARAGRAPH_\nNamaz se mora izvoditi po utvr\xc4\x91enim pravilima, ruknima, nakon ispunjenih uvjeta za namaz. Namaz se mo\xc5\xbee klanjati pojedina\xc4\x8dno ili skupno (d\xc5\xbeemat).\n_START_SECTION_\nNamaski rukni (sastavni dijelovi)\n_START_PARAGRAPH_\nNamaski rukni ili sastavni dijelovi namaza su pokreti, polo\xc5\xbeaji tijela i molitve koje se moraju izvr\xc5\xa1iti kako bi namaz bio potpun i primljen od Boga. \xc5\xa0est je glavnih namaskih rukna:\n_START_SECTION_\nPo\xc4\x8detni tekbir\n_START_PARAGRAPH_\nTo je prvi, odnosno po\xc4\x8detni tekbir u namazu, koji se izgovara odmah po izgovorenom nijetu, a naziva se tekbiretul-ihram ili iftitahi-tekbir. Tekbir je svako izgovaranje rije\xc4\x8di "Allahu ekber". Prilikom izgovaranja tekbira mu\xc5\xa1karci opru\xc5\xbeenih dlanova (prema Kibli) palcem dodiruju meki dio uha, a \xc5\xbeene di\xc5\xbeu opru\xc5\xbeene dlanove naspram ramena. Treba ga izgovoriti tiho, smireno.\n_START_SECTION_\nStajanje u namazu\n_START_PARAGRAPH_\nMirno stajanje u namazu se naziva kijam, a dolazi odmah nakon izgovorenog nijeta i tekbira, pri \xc4\x8demu se izgovaraju molive i odlomci iz Kur\'ana. Vjernici u namazu stoje tako da lice i prsa okrenu prema Kibli, a stopala rastave za oko tri prsta. Mu\xc5\xa1karci ve\xc5\xbeu ruke na pojas, a \xc5\xbeene na prsa, i to tako da desni opru\xc5\xbeeni dlan stave na pole\xc4\x91inu lijeve ruke. Lijepo je i po\xc5\xbeeljno, mustehab, da mu\xc5\xa1karci palcem i malim prstom desne ruke obuhvate lijevu ruku, ostale prste dr\xc5\xbee\xc4\x87i opru\xc5\xbeenima, a \xc5\xbeene smo da desnim dlanom preklope lijevu ruku. _NEWLINE_Na kijamu je obavezno gledati u mjesto gdje se glava spu\xc5\xa1ta na tlo pri \xc4\x8dinjeju sed\xc5\xbede, dakle pognute glave gledati ispred sebe. Ako osoba zbog bolesti i starosti ne mo\xc5\xbee klanjati stoje\xc4\x87i, mo\xc5\xbee klanjati sjede\xc4\x87i, a ako ne mo\xc5\xbee ni sjediti onda \xc4\x87e klanjati le\xc5\xbee\xc4\x87i. Osoba koja klanja le\xc5\xbee\xc4\x87i okrenui\xc4\x87e lice i podviti no\xc5\xbene prste prema Kibli. Ako je osoba u potpunosti paralizirana i nije u mogu\xc4\x87nosti kalnjati na bilo koji od navedenih na\xc4\x8dina, mo\xc5\xbee, ako \xc5\xbeeli, klanjati u mislima, odnosno zami\xc5\xa1ljati sve radnje i molitve.\n_START_SECTION_\nOlak\xc5\xa1ice u namazu\n_START_PARAGRAPH_\nKako je namaz stroga obveza u islamu postoje i neke olak\xc5\xa1ice za osobe koje ga nisu u mogu\xc4\x87nosti izvr\xc5\xa1iti na propisan na\xc4\x8din. Tako ako je vjernik bolestan ili nema dovoljno prostora, mo\xc5\xbee klanjati sjede\xc4\x87 ili \xc4\x8dak le\xc5\xbee\xc4\x87i, ili u slu\xc4\x8daju potpune paralize mo\xc5\xbee klanjati u mislima, odnosno zami\xc5\xa1ljati kako klanja, iako tada nije obavezan klanjati. _NEWLINE_Putnici mogu skra\xc4\x87ivati namaze. Ovo skra\xc4\x87ivanje namaza se naziva kasr. Svi farzovi se skra\xc4\x87uju s \xc4\x8detiri rekata na dva, a sunnete je preporu\xc4\x8deno izostaviti. Putnik u prijevoznom sredstvu mo\xc5\xbee klanjati onako kako sjedi. Tako\xc4\x91er, putnicima je dozvoljeno spajati namaze, \xc5\xa1to se naziva d\xc5\xbeem\'bajn as-salatejn ili skra\xc4\x87eno d\xc5\xbeem. Spajaju se podne i ikindija namaz, tako da se oba namaza skrate na po dva rekata i klanjaju zajedno u periodu izme\xc4\x91u podneva i ve\xc4\x8deri. Spajaju se i ak\xc5\xa1am i jacija namaz, tako \xc5\xa1to se jacija skrati na dva rekata te se klanjaju zajedno u periodu izme\xc4\x91u zalaska sunca i zore. Spajanje i skra\xc4\x87ivanje namaza se ne mogu primjeniti na sabah namaz ni na koji na\xc4\x8din. \xc5\xa0afijski mezheb (pravna \xc5\xa1kola) naj\xc4\x8de\xc5\xa1\xc4\x87e i najslobodnije koristi ovu metodu, dok su ostale pravne \xc5\xa1kole dosta suzdr\xc5\xbeane prema ovakvom postupku._NEWLINE_Dozvoljeno je i prekidanje namaza ako do\xc4\x91e do neke opasnosti po imovinu ili \xc5\xbeivot, kada se \xc4\x8duje ne\xc4\x8diji vapaj za pomo\xc4\x87 i sl. Osobito je \xc5\xbeenama dozvoljeno prekinuti namaz kada god se za to uka\xc5\xbee potreba, npr. kada dijete pla\xc4\x8de ili \xc4\x8dak kada osjeti da \xc4\x87e zagorjeti jelo koje je ostavila da se kuha. Tako\xc4\x91er, ako se dijete ne mo\xc5\xbee umiriti nikako nego u maj\xc4\x8dinom zagrljaju, \xc5\xbeena mo\xc5\xbee klanjati dr\xc5\xbee\xc4\x87i dijete u naru\xc4\x8dju, s tim da \xc4\x87e ga spustiti na tlo pri izvr\xc5\xa1avanju sed\xc5\xbede. Kako islam za \xc5\xbeene predvi\xc4\x91a ulogu starateljica obitelji i mu\xc5\xbeeve imovine i \xc4\x8dasti, te na njih gleda kao na veoma emotivna bi\xc4\x87a, one nisu du\xc5\xbene klanjati d\xc5\xbeumu, d\xc5\xbeenaze i bajram namaz. Kada se namaz prekine, klanjat \xc4\x87e se ispo\xc4\x8detka._NEWLINE_Olak\xc5\xa1ice postoje i za po\xc4\x8detnike u namazu. Tako oni koji jo\xc5\xa1 nisu nau\xc4\x8dili sve molitve napamet mogu u rukama dr\xc5\xbeati neki priru\xc4\x8dnik ili komad papira na kojem su te molite napisane. Tako\xc4\x91er ako ne zna i\xc5\xa1ta iz Kur\'ana napamet, mo\xc5\xbee ga dr\xc5\xbeati u ruci i iz njega u\xc4\x8diti. Priru\xc4\x8dnik, podsjetnik ili Kur\'ana treba dr\xc5\xbeati u desnoj ruci, a lijevu dr\xc5\xbeati ispod desne ruke, kao da su ruke normalno svezane. Muslimani glavnom pri klanjaju koriste zadnjih desetak sura iz Kur\'ana, te ih nau\xc4\x8de jo\xc5\xa1 kao djeca, jer su kratke i lako ih je zapamtiti. Zato se ovih deset sura nalazi kao prilog svakom vjeronau\xc4\x8dnom ud\xc5\xbebeniku kako za djecu, tako i za odrasle. Ako vjernik zna napamet samo nekoliko sura, ili isje\xc4\x8daka iz Kur\'ana, mo\xc5\xbee ih ponavljati pri klanjaju svakog namaza, dok ne nau\xc4\x8di vi\xc5\xa1e. Me\xc4\x91utim, preporu\xc4\x8da se da se na svakom rekatu nekog namaza u\xc4\x8di druga\xc4\x8diji dio Kur\'ana.\n_START_SECTION_\nNaklanjavanje (kada)\n_START_PARAGRAPH_\nKada, tako\xc4\x91er kod nas poznata kao "naklanjavanje", jeste vid iskupljenja za propu\xc5\xa1tene namaze. Ako vjernik iz opravdanog razloga propusti namaz, taj propust \xc4\x87e nadoknaditi naklanjavanjem, \xc4\x8dim bude u mogu\xc4\x87nosti. Naklanjava se samo farz namaza, osim u slu\xc4\x8daju sabah namaza ako se naklanjava prije nastupanja vremena podne namaza. Oni koji vitr namaz smatraju vad\xc5\xbeibom (obvezom manje stro\xc5\xbeijom od farza) preporu\xc4\x8daju njegovo naklanjavanje. Namaz se naklanjava prije klanjanja namaza \xc4\x8dije je vrijeme trenutno, npr. ako vjernik propusti podne namaz, a vrijeme je ikindije namaza, prvo \xc4\x87e naklanjati podne (farz od 4 rekata), a zatim ikindiju. Naklanjavanje nakon klanjanja namaza \xc4\x8dije vrijeme je trenutno naru\xc5\xa1ava njegovu vrijednost, te ga neki \xc4\x8dak smatraju zabranjenim.\n_START_SECTION_\nVrste namaza\n_START_PARAGRAPH_\nIslam vjernicima nare\xc4\x91uje ili preporu\xc4\x8da veliki broj namaza koji mogu biti razli\xc4\x8ditih vrsta i na\xc4\x8dina izvo\xc4\x91enja. Svi namazi se mogu razvstati u \xc4\x8detiri skupine, prema stupnju obveznosti: farz, sunnet, vad\xc5\xbeib i nafila.\n_START_SECTION_\nVad\xc5\xbeib namazi\n_START_PARAGRAPH_\nVad\xc5\xbeib namaz je namaz \xc4\x8dija naredba nije toliko stroga kao ona od farza, tako da ih neki smatraju obveznim, a drugi dragovoljnim namazom. Ve\xc4\x87ina vitr namaz, koji se klanja nakon jacije, smatra vad\xc5\xbeibom._NEWLINE_Vitr namaz je namaz koji s klanja odmah po zavr\xc5\xa1etku jacije namaza, ili u no\xc4\x87i nakon jacije. Vitr je specifi\xc4\x8dan namaz, koji se naj\xc4\x8de\xc5\xa1\xc4\x87e klanja u varijanti od 3 rekata (postoje varijente i do 11 rekata). Iako ga mnogi smatraju nafilom, ovaj namaz je u islamu vrlo uputno obavljati.\n_START_SECTION_\nSunnet namazi\n_START_PARAGRAPH_\nSunnet namazi su neobvezni namazi koje je klanjao Poslanik Muhamed kao dodatak dnevnim namazima. To su: sunnet-muekkede sabah, podne i ak\xc5\xa1am namaza, te sunnet gajri-muekkede ikindije i jacije namaza. U ovu kategoriju, me\xc4\x91utim, spadaju i teravih namaz kao i neki nafila namazi. Dakle, status sunnet i nafila namaza je gotovo isti.\n_START_SECTION_\nKoristi namaza\n_START_PARAGRAPH_\nMuslimani do\xc5\xbeivljavaju namaz kao direktan kontakt s Alahom. U namazu se odvajaju od svih pote\xc5\xa1ko\xc4\x87a i nesavr\xc5\xa1enosti materijalnog svijeta i stoje pred Stvoriteljem. _NEWLINE_Dodatne blagodati namaza su tjelovje\xc5\xbeba i osobna higijena. Naime, namaz se sastoji od pet obaveznih tjelesnih pokreta koji se kombiniraju te funkcioniraju kao razgibavanje tijela. Muslimani, tako\xc4\x91er, inzistiraju na potpunoj \xc4\x8disto\xc4\x87i tijela prilikom svakog od pet dnevnih namaza.'